
A trimetoprim átalakulásának vizsgálata UV/perszulfát és UV/VUV/perszulfát módszerekkel

Kulcsszavak: antibiotikum; víztisztítás; nagyhatékonyságú oxidációs eljárás; mátrixhatás; szervetlen ionok
Az antibiotikumok elengedhetetlenek számos fertőzés kezelésében, mind a humán gyógyászat, mind az állattenyésztés területén. Azonban az élő szervezetek nem hasznosítják maradéktalanul ezeket a vegyületeket, az anyagcserével jelentős részük változatlanul vagy metabolitjaik formájában kiürül. A kommunális és az állattartásból származó szennyvizek jelentős része tartalmaz antibiotikumokat, melyeket a hagyományos biológiai vízkezeléssel csak korlátozott mértékben tudunk eltávolítani. Egyre fontosabbá válnak az olyan kiegészítő vízkezelési eljárások, melyek segítségével a kis koncentrációban jelen lévő, biológiai aktivitással bíró vegyületek maradéktalanul eltávolíthatók a biológiailag kezelt vízből.
Bár a legtöbb kémiai eljárás, melyet vizek utókezelésére használnak a hidroxilgyök generálásán alapul, az elmúlt években jelentős figyelmet kaptak a szulfátgyökion generálásán alapuló módszerek. Munkám során a perszulfátion UV és UV/VUV fotolízisével kombinált eljárásokat vizsgáltam a trimetoprim vizes oldatának kezelése során. A trimetoprim bakteriosztatikus, biológiailag nehezen lebomló antibiotikum, jelenlétét több felszíni vízből kimutatták. Fényforrásként 254 nm-en sugárzó, valamint 254 és 185 nm-es fotonokat is kibocsátó kisnyomású higanygőzlámpákat használtam. A 185 nm-es VUV fény közvetlenül a vízből generál hidroxilgyököt, míg a perszulfátion 254 nm-es UV fotolízise szulfátgyökiont eredményez. Mindkét fényforrás alkalmazása során a szulfát gyökion jelentősen megnövelte az átalakulás és minerelizáció sebességét, mely mellett a VUV fotolízis additív hatása is érvényesült, amit a terc-butanol, mint hidroxilgyök-fogó hatásával igazoltam. Vizsgáltam mindkét fényforrás esetén a kiindulási perszulfátion koncentráció, és az oldott oxigén hatását az átalakulás és a mineralizáció sebességére. A méréseimet egy adott perszulfátion koncentráció mellett elvégeztem biológiailag tisztított kommunális szennyvízben, valamint az abban lévő Cl– és HCO3– koncentrációt használva vizsgáltam az egyes szervetlen ionok hatását is. Eredményeim alapján az UV/perszulfát és UV/VUV/perszulfát eljárások a hidroxilgyök generálásán alapuló eljárásokkal szemben kevésbé érzékenyek a mátrix összetételére, azonban a szervetlen ionok és a szulfát gyökion közti összetett reakciók mindenképpen kiemelt figyelmet érdemelnek a gyökkészlet megváltoztatása és a lejátszódó reakciók szelektivitása és összetettsége miatt.
 



